Coincidint amb el dia del naixement de Palmira Jaquetti a Barcelona el 21 de setembre de 1895, aquest 21 de setembre del 2020 es farà un acte d'homenatge a aquesta escriptora, folklorista, compositora, docent i traductora, just 125 anys després, ja que enguany, la Generalitat de Catalunya, commemora els 125 anys del seu naixement, celebrant l'Any Palmira Jaquetti.
L'acte, que tindrà lloc a la Filmoteca de Catalunya, consistirà amb la projecció d'un documental del músic Artur Blasco amb una de les informants de Palmira Jaquetti per a elaborar l'Obra del Cançoner Popular de Catalunya, que encara viu.
Després, l'actriu Susanna Barranco farà una lectura dramatitzada d'alguns fragments de les memòries de camp escrites per Jaquetti, acompanyada al piano per Pau Sastre, que s'ha inspirat en les cançons compostes i també recollides per Jaquetti.
Clourà l'acte la comissària de l'any Palmira Jaquetti, Carme Oriol Carazo, llegint-ne dos poemes.
Palmira Jaquetti és una de les moltes dones que, des d'un anonimat encara vigent, van contribuir a millorar el nivell cultural del país a partir de les seves inquietuds musicals, literàries, pedagògiques i humanístiques en general.
Com a dona d'una època en què era difícil ésser escoltada i valorada en el món intel·lectual i cultural, representa un paradigma de tantes altres dones, també anònimes, que van contribuir a construir un model de país.
Des de 1925 va participar de manera molt activa en les "missions" de recerca de cançons de l'Obra del Cançoner Popular de Catalunya, patrocinada i promoguda per Rafel Patxot i Jubert i l'Orfeó Català.
Els seus escrits de les memòries dels viatges i dels treballs de camp són un testimoni viu i directe de la vida rural dels anys 20 i 30 del segle passat, a part d'una mostra de la seva sensibilitat estètica, literària i humana.
Com a poetessa, va participar en Jocs Florals celebrats fora de Catalunya i hi va guanyar diversos premis.
Com a compositora, va harmonitzar cançons a dues, tres i quatre veus i ha deixat una obra, en bona part, encara per descobrir.
La seva figura, la seva trajectòria i el llegat que ens ha deixat mereixen el nostre reconeixement i la seva divulgació.
El Departament de Cultura de la Generalitat de Catalunya, a través de la Direcció General de Cultura Popular i Associacionisme Cultural, ha impulsat la celebració de l' Any Palmira Jaquetti, amb motiu dels 125 anys del seu naixement.
Aquesta celebració però, s'ha vist alterada i condicionada per l'actual situació sanitària.
Tot i això, l'Any no s'ha aturat, i s'han continuat celebrant els actes previstos en funció de l'evolució de la pandèmia.
La commemoració va arrencar amb un acte a l'Ateneu Barcelonès el proppassat 2 de març, on van intervenir la Consellera de Cultura Mariàngela Vilallonga, la Directora General de Cultura Popular i Associacionisme Cultural Ma.
Àngels Blasco, la Comissària de l'Any Carme Oriol i el pare Josep Massot, estudiós i editor de l'Obra del Cançoner Popular de Catalunya; va cloure l'acte un espectacle dedicat a Palmira Jaquetti, de Jordi Lara.
D'entre els diversos actes que s'han celebrat i es celebraran en motiu de l'Any Palmira Jaquetti, s'ha de destacar la Commemoració del 125è aniversari del naixement de Palmira Jaquetti, el dissabte 1 d'agost a les Escoles d'Areny de Noguera.
Les dues noves versions de l'espectacle de Jordi Lara sobre Palmira Jaquetti, protagonitzats per la cantatriu Elisenda Rué i el guitarrista clàssic Izan Rubio, i que es van presentar respectivament el 21 d'agost al Museu de la Mediterrània de Torroella de Montgrí i el dilluns 24 d'agost al Festival Dansàneu a l'església de Sant Pere de Sorpe.
El Taller de Cançons tradicionals recollides per Palmira Jaquetti a L'Escala, tots els dimecres d'octubre i novembre, a l'Alfolí de la Sal del Museu de L'Escala.
I les Jornades Palmira Jaquetti a la Universitat Rovira i Virgili, el 21 d'octubre.
La Generalitat de Catalunya posa en valor la figura de Palmira Jaquetti i Isant a través de l'Any Palmira Jaquetti.
Palmira Jaquetti i Isant va ser una de les principals "recol·lectores" de l'Obra del Cançoner Popular de Catalunya.